CELEX: 
Language: mt
Date: 2021-06-02 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta r-Regolament (UE) Nru 648/2012 billi jispeċifika l-kundizzjonijiet li bihom it-termini kummerċjali għas-servizzi tal-ikklerjar għal derivattivi OTC jitqiesu bħala ġusti, raġonevoli, mhux diskriminatorji u trasparenti

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Ir-Regolament (UE) Nru 648/2012 dwar derivati OTC, kontropartijiet ċentrali u repożitorji tad-data dwar it-tranżazzjonijiet
                  1
                (“EMIR”) ġie emendat bir-Regolament (UE) 2019/834 fl-20 ta’ Mejju 2019 (“Refit tal-EMIR”)
                  2
               . 
            
            
               Ir-Refit tal-EMIR daħħal obbligu fuq il-membri tal-ikklerjar u l-klijenti li jipprovdu servizzi ta’ kklerjar, sew hux direttament jew indirettament (“fornituri ta’ servizzi tal-ikklerjar”) li jipprovdu dawn is-servizzi skont termini kummerċjali ġusti, raġonevoli, mhux diskriminatorji u trasparenti (fair, reasonable, non-discriminatory and transparent, “FRANDT”)
                  3
               . L-għan huwa li l-kontropartijiet jiġu megħjuna jiksbu aċċess għal servizzi tal-ikklerjar, speċjalment dawk li għandhom volum limitat ta’ attività fis-suq tad-derivattivi OTC u li jiffaċċaw diffikultajiet biex jaċċessaw l-ikklerjar ċentrali, kemm jekk bħala klijent ta’ membru tal-ikklerjar kif ukoll permezz ta’ arranġamenti tal-ikklerjar indiretti. Ir-rekwiżiti biex jiġu applikati termini FRANDT ma għandhomx jirriżultaw f’regolamentazzjoni tal-prezzijiet jew obbligu ta’ kuntratt, u jenħtieġ li l-fornituri ta’ servizz tal-ikklerjar ikunu kapaċi jikkontrollaw ir-riskju relatat mas-servizzi tal-ikklerjar offrut, bħar-riskji tal-kontroparti
                  4
               . Ir-rekwiżit li jiġu applikati t-termini FRANDT se japplika mit-18 ta’ Ġunju 2021
                  5
               . 
            
            
               Ir-Refit tal-EMIR jagħti s-setgħa
                  6
                lill-Kummissjoni li tadotta att delegat li jispeċifika l-kundizzjonijiet skont liema t-termini kummerċjali għas-servizz tal-ikklerjar ta’ fornituri tas-servizzi tal-ikklerjar għandhom jitqiesu bħala FRANDT abbażi ta’ dan li ġej: (a) rekwiżiti ta’ ġustizzja u trasparenza fir-rigward tal-miżati, il-prezzijiet, il-politiki dwar l-iskontijiet u t-termini u l-kundizzjonijiet kuntrattwali ġenerali oħra rigward il-lista tal-prezzijiet, mingħajr preġudizzju għall-kunfidenzjalità tal-arranġamenti kuntrattwali ma’ kontropartijiet individwali; (b) fatturi li jikkostitwixxu termini kummerċjali raġonevoli biex jiżguraw arranġamenti kuntrattwali imparzjali u razzjonali; (c) rekwiżiti li jiffaċilitaw servizzi tal-ikklerjar fuq bażi ġusta u mhux diskriminatorja, b’kont meħud tal-ispejjeż u r-riskji, sabiex kwalunkwe differenza fil-prezzijiet mitluba tkun proporzjonata għall-ispejjeż, ir-riskji u l-benefiċċji; u (d) kriterji ta’ kontroll tar-riskju għall-membru tal-ikklerjar jew il-klijent relatati mas-servizzi tal-ikklerjar offruti.
            
            
               L-att delegat għandu jiġi adottat skont l-Artikolu 82 tal-EMIR u l-Artikolu 290 tat-Trattat dwar il-Funzjonament tal-Unjoni Ewropea.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Aspetti proċedurali
            
            
               Fis-26 ta’ Ġunju 2019, il-Kummissjoni talbet lill-Awtorità Ewropea tat-Titoli u s-Swieq (ESMA) għall-fehmiet tagħha (“pariri tekniċi”) dwar att delegat tal-Kummissjoni li jispeċifika l-kundizzjonijiet skont liema t-termini kummerċjali għas-servizz tal-ikklerjar tal-fornituri tas-servizzi tal-ikklerjar għandhom jitqiesu bħala FRANDT, biex jiġi adottat skont l-Artikolu 4(3a), it-tielet subparagrafu, tal-EMIR. 
            
            
               L-ESMA wettqet konsultazzjoni pubblika dwar l-abbozz ta’ parir tekniku bejn it-3 ta’ Ottubru u t-2 ta’ Diċembru 2019. L-ESMA rċeviet 19-il tweġiba, li tlieta minnhom huma kunfidenzjali. Ir-reazzjonijiet li ma kinux kunfidenzjali huma ppubblikati fuq is-sit web tal-ESMA
                  7
               . L-ESMA adottat il-parir tekniku finali tagħha fit-2 ta’ Ġunju 2020. 
            
            
               Bejn is-26 ta’ Ottubru u d-9 ta’ Novembru 2020, il-Kummissjoni għamlet konsultazzjoni bil-miktub mal-Grupp ta’ Esperti tal-Kumitat Ewropew tat-Titoli (Expert Group of the European Securities Committee, “EGESC”) dwar il-kontenut proviżorju ta’ dan l-att delegat. Il-Kummissjoni rċeviet tmien tweġibiet mill-Istati Membri.
            
            
               Bejn l-10 ta’ Marzu u s-7 ta’ April 2021, l-abbozz tal-att delegat ġie ppubblikat biex il-pubbliku jkun jista’ jagħti r-rispons tiegħu. Il-Kummissjoni rċeviet rispons mingħand 13-il parti kkonċernata. 
            
            
               L-opinjonijiet tal-partijiet ikkonċernati
            
            
               Il-partijiet ikkonċernati ġeneralment appoġġaw l-għan sottostanti tar-rekwiżit li jiġu applikati termini FRANDT, jiġifieri li jittejjeb l-aċċess għall-ikklerjar tad-derivattivi OTC. Madankollu, fir-rigward tal-kundizzjonijiet skont liema t-termini kummerċjali jenħtieġ li jitqiesu li jissodisfaw il-kundizzjonijiet għal FRANDT, il-partijiet ikkonċernati jistgħu jinqasmu f’żewġ gruppi. 
            
            
               Minn naħa waħda, il-partijiet ikkonċernati fi grupp wieħed (prinċipalment irrappreżentati mill-klijenti) ġeneralment appoġġaw att delegat b’rekwiżiti komprensivi u dettaljati biex tiġi żgurata applikazzjoni armonizzata tar-regoli fost il-fornituri ta’ servizzi tal-ikklerjar speċjalment għal klijenti iżgħar. Min-naħa l-oħra, xi partijiet ikkonċernati (prinċipalment irrappreżentati mill-fornituri tas-servizzi tal-ikklerjar) kienu ġeneralment tal-fehma li att delegat dettaljat wisq jista’ jwassal biex il-provvista ta’ servizzi tal-ikklerjar ma tibqax trendi qligħ, ma jkunx adattat għall-każijiet kollha possibbli li fihom jiġu pprovduti servizzi bħal dawn u jagħmel il-ġestjoni tar-riskji impossibbli. Dan jista’ mbagħad jirriżulta f’konċentrazzjoni akbar u offerta aktar limitata, li ma tgħinx lill-klijenti iżgħar jaċċessaw servizzi tal-ikklerjar.
            
            
               L-Istati Membri li wieġbu għall-konsultazzjoni tal-EGESC kienu ġeneralment favur l-approċċ propost mill-Kummissjoni. 
            
            
               Kamp ta’ applikazzjoni
            
            
               Xi partijiet ikkonċernati argumentaw favur kamp ta’ applikazzjoni limitat tal-obbligu li jiġu applikati termini FRANDT, ristrett għal tranżazzjonijiet koperti mill-ikklerjar obbligatorju skont l-EMIR. Partijiet ikkonċernati oħra kienu tal-fehma li applikazzjoni usa’ tevita diviżjoni artifiċjali tas-servizzi u tinkoraġġixxi l-ikklerjar volontarju. Xi partijiet ikkonċernati argumentaw li l-obbligu li jiġu applikati t-termini FRANDT għandu jkun limitat għall-ikklerjar f’kontropartijiet ċentrali (“CCPs”) tal-UE u li ma għandux japplika għall-ikklerjar f’CCPs rikonoxxuti mhux tal-UE.
            
            
               Kunflitt ta’ interess
            
         
         
            
               Xi partijiet ikkonċernati qalu li l-att delegat għandu jispeċifika ulterjorment ir-regoli dwar il-kunflitt ta’ interess fl-Artikolu 4(3a) tal-EMIR, u b’mod partikolari li l-persunal li jaħdem fid-dipartiment tan-negozjar ta’ fornitur tas-servizzi tal-ikklerjar ma għandux jintervjeni f’deċiżjonijiet meħuda fid-dipartiment tal-ikklerjar, u kif il-fornituri tas-servizzi tal-ikklerjar għandhom jiddokumentaw il-konformità ma’ dawn ir-regoli. 
            
            
               Trasparenza tat-termini kummerċjali u l-proċess ta’ on-boarding
            
            
               Xi partijiet ikkonċernati kienu favur obbligu fuq il-fornituri ta’ servizzi tal-ikklerjar biex jiżvelaw pubblikament firxa ta’ tariffi differenti fuq il-bażi ta’ kategoriji ta’ klijenti biex tiżdied it-trasparenza u l-komparabbiltà tal-proposti tal-fornituri tas-servizzi tal-ikklerjar. Partijiet ikkonċernati oħra argumentaw li tali divulgazzjoni pubblika ma tkunx utli għaliex fil-prattika t-tariffi jiġu ddeterminati għal kull klijent każ b’każ. Diversi partijiet ikkonċernati ssottolinjaw li l-EMIR u d-Direttiva 2014/65/UE
                  8
                (“MiFID II”) diġà jeħtieġu li ċerti fornituri ta’ servizzi tal-ikklerjar jiddivulgaw pubblikament l-ispejjeż u t-tariffi. Huma argumentaw li l-att delegat għandu jibni fuq dawn ir-rekwiżiti u li jipprovdi valur miżjud meta mqabbel ma’ dawn ir-rekwiżiti. 
            
            
               Rigward il-proċess li jwassal għall-ftehim dwar it-termini kummerċjali u li jwaqqaf proċessi operazzjonali għas-servizzi tal-ikklerjar, (“il-proċess ta’ on-boarding”), filwaqt li xi partijiet ikkonċernati ma qablux bis-saħħa ma’ obbligu li jinħoloq sit web separat li jiddeskrivi l-proċess ta’ on-boarding fid-dettall, il-biċċa l-kbira tal-partijiet ikkonċernati jistgħu jaqblu li deskrizzjoni ta’ livell għoli fis-sit web kurrenti tal-fornituri tas-servizzi tal-ikklerjar tista’ tkun ta’ benefiċċju u żżid it-trasparenza. 
            
            
               Xi partijiet ikkonċernati laqgħu l-idea ta’ proċess ta’ on-boarding struttarat, bi tliet passi standardizzati ((i) talba għal proposta; (ii) proposta; u (iii) ftehim), li fil-fehma tagħhom iżid it-trasparenza u l-prevedibbiltà. Oħrajn oġġezzjonaw li passi strutturati bħal dawn ma jirriflettux ir-realtà tan-negozjati u jirriżultaw f’ineffiċjenzi. Filwaqt li qablu li talba standardizzata għal proposta tista’ tgħin lil klijenti iżgħar, huma argumentaw li l-użu tagħha ma għandux ikun obbligatorju peress li xi klijenti jippreferu jużaw it-talbiet tagħhom stess għall-proposti, adattati għall-ħtiġijiet tagħhom. Għal tali klijenti, obbligu li jiġi segwit proċess ta’ on-boarding strutturat ikun jirriżulta f’piż regolatorju addizzjonali.
            
            
               Kriterji għall-valutazzjoni tar-riskju
            
            
               Xi partijiet ikkonċernati esprimew tħassib li d-divulgazzjoni tad-dettalji tal-valutazzjoni tar-riskju lill-klijenti tista’ tillimita l-kapaċità tal-fornituri tas-servizzi tal-ikklerjar li jikkontrollaw ir-riskji. Partijiet ikkonċernati oħra appoġġaw rekwiżit ta’ divulgazzjoni dettaljata biex il-klijenti jkunu jistgħu jifhmu aħjar kif il-valutazzjoni tar-riskju tapplika għalihom. Xi partijiet ikkonċernati ssottolinjaw li l-MiFID II diġà tirrikjedi li ċerti fornituri tas-servizzi tal-ikklerjar jivvalutaw lill-klijenti u argumentaw li l-att delegat għandu jibni fuq dak ir-rekwiżit. Xi partijiet ikkonċernati indikaw li l-fornituri tas-servizzi tal-ikklerjar jistgħu ma jitħallewx jiżvelaw id-dettalji tal-eżitu ta’ valutazzjoni għal raġunijiet regolatorji jew ta’ kunfidenzjalità. 
            
            
               Tariffi u trasferiment tal-ispejjeż
            
            
               Xi partijiet ikkonċernati argumentaw li l-fornituri tas-servizzi tal-ikklerjar ma għandhomx ikunu mħollija jittrasferixxu l-kontribuzzjonijiet ta’ fond tal-inadempjenza jew konsegwenzi negattivi tal-użu ta’ għodod ta’ riżoluzzjoni lill-klijenti, minħabba li dan jimmina r-rwol tal-membru tal-ikklerjar bħala d-detentur tar-riskju. Xi partijiet ikkonċernati argumentaw ukoll li l-klijenti, inġustament, ma għandhomx id-dritt li jagħmlu talba kontra l-fornituri tas-servizzi tal-ikklerjar minħabba l-inadempjenza tagħhom, u li tali drittijiet normalment ikunu soġġetti għal limitazzjonijiet skont it-termini u kundizzjonijiet. 
            
            
               Struttura tal-ftehimiet
            
            
               Diversi partijiet ikkonċernati qalu li ma jeżistux kuntratti standard u, fl-istess ħin, opponew li jiżvelaw fil-pubbliku dokumentazzjoni standard maħduma minn assoċjazzjonijiet tal-industrija bħall-Futures Industry Association (FIA) jew l-International Swaps and Derivatives Association (ISDA). Partijiet ikkonċernati oħrajn argumentaw li tranżizzjoni lejn l-użu ta’ kuntratti standard, li jiġu emendati permezz ta’ skedi jew annessi (simili għall-istruttura użata għall-ftehimiet ta’ kummerċ) li għandhom jiġu maħduma minn assoċjazzjonijiet kummerċjali jkunu ta’ għajnuna u jistgħu jikkontribwixxu biex iqassru n-negozjati li bħalissa huma twal, personalizzati u kumplessi, u biex jiffaċilitaw il-komparabilità. Fl-istess ħin, xi partijiet ikkonċernati qalu li l-kuntratti standard fil-biċċa l-kbira jiġu mfasslin prinċipalment għall-entitajiet fis-settur bankarju, u ma jqisux il-karatteristiċi ta’ klijenti oħrajn bħall-maniġers tal-assi. 
            
            
               Termini kuntrattwali
            
            
               Xi partijiet ikkonċernati kienu tal-fehma li rekwiżiti preskrittivi b’rabta mat-termini kuntrattwali jnaqqsu l-ħila tal-fornituri tas-servizzi tal-ikklerjar li jimmaniġġjaw ir-riskji, mingħajr ma jiffaċilitaw l-aċċess għas-servizzi tal-ikklerjar b’mod effettiv. Oħrajn identifikaw għadd ta’ termini kuntrattwali li jenħtieġ li jiġu indirizzati f’att delegat. Xi partijiet ikkonċernati indikaw nuqqas ta’ prevedibbiltà dwar jekk il-fornituri tas-servizzi tal-ikklerjar humiex se jaċċettaw talbiet għall-ikklerjar tat-tranżazzjonijiet (“ordnijiet tal-ikklerjar”). Innutaw ukoll li l-fornituri tas-servizzi tal-ikklerjar normalment ikollhom id-dritt li jeżerċitaw diskrezzjoni biex jissospendu l-ikklerjar, jillikwidaw, jitterminaw jew jagħlqu l-pożizzjonijiet tal-klijenti u li dan id-dritt mhuwiex limitat għal xenarji ta’ inadempjenza, mingħajr kunsiderazzjoni għall-ħtieġa ta’ kontinwità għall-klijenti. 
            
            
               Perjodu ta’ avviż
            
            
               Xi partijiet ikkonċernati oġġezzjonaw bis-saħħa għal perjodi minimi ta’ avviż ta’ sitt xhur u argumentaw li jkunu ta’ ħsara serja għall-kapaċità ta’ fornitur tas-servizzi tal-ikklerjar biex jimmaniġġja r-riskji. Huma argumentaw ukoll li tali perjodi minimi ta’ avviż imorru kontra l-prinċipju li obbligu li jiġu applikati termini FRANDT ma għandux jammonta għal obbligu li jsir kuntratt. Oħrajn argumentaw li b’mod partikolari klijenti iżgħar b’volumi ta’ kklerjar limitati jistgħu jsibuha diffiċli biex isibu u jikkonkludu ftehim ma’ fornitur ġdid tas-servizzi tal-ikklerjar jekk il-kuntratt tagħhom jiġi terminat. Għalhekk, perjodu ta’ notifika ta’ sitt xhur jintlaqa’ tajjeb minħabba li jżid il-prevedibbiltà u jevita sitwazzjonijiet fejn il-klijenti jsibu ruħhom mingħajr fornitur tas-servizzi tal-ikklerjar. 
            
            
               Rekwiżiti tal-IT u format tad-data
            
            
               Mill-bidu nett, xi partijiet ikkonċernati ħarġu kontra l-idea li r-rekwiżiti tal-IT se jkunu ostaklu għall-aċċess għas-servizzi tal-ikklerjar. Argumentaw, għall-kuntrarju, li soluzzjonijiet tal-IT simplifikati huma parti mill-offerta kompetittiva tal-fornitur tas-servizzi tal-ikklerjar, u spiss, il-klijenti jitolbu soluzzjonijiet tal-IT speċifiċi (eż. marbuta mas-sistemi tal-klijent). Partijiet ikkonċernati oħrajn kienu jiffavorixxu rekwiżit ta’ divulgazzjoni pubblika tar-rekwiżiti tal-IT, u nnutaw li s-soluzzjonijiet differenti tal-IT tal-fornituri tas-servizzi tal-ikklerjar (u CCPs) spiss jeħtieġu l-implimentazzjoni ta’ pproċessar manwali li jiswa ħafna flus, jew l-iżvilupp ta’ sistemi tal-IT interni biex jirrikonċiljaw id-data pprovduta mill-fornituri tas-servizzi tal-ikklerjar u s-CCPs. 
            
            
               3.VALUTAZZJONI TAL-IMPATT
            
            
               F’konformità mal-Artikolu 4(3a), it-tielet subparagrafu, tal-EMIR, il-Kummissjoni għandha s-setgħa li tispeċifika l-kundizzjonijiet skont liema t-termini kummerċjali għas-servizzi tal-ikklerjar tal-fornituri tas-servizzi tal-ikklerjar għandhom jitqiesu bħala FRANDT.
            
            
               Il-Kummissjoni tat konsiderazzjoni sħiħa lir-rappreżentazzjonijiet kollha li rċeviet, inkluż il-parir tekniku tal-ESMA, ir-rispons għall-konsultazzjoni pubblika tal-ESMA, ir-rispons mill-EGESC, kif ukoll ir-rispons mill-pubbliku dwar l-abbozz tal-att delegat ippubblikat mill-Kummissjoni, kif ukoll informazzjoni li l-partijiet ikkonċernati taw direttament lill-Kummissjoni. Fuq dik il-bażi, il-Kummissjoni qed tipproponi l-adozzjoni ta’ dan l-att delegat.
            
         
         
            
               Kunsiderazzjonijiet tal-Kummissjoni
            
            
               Il-parir tekniku tal-ESMA jinkludi analiżi tal-ispejjeż u l-benefiċċji tal-għażliet differenti li kkunsidrat. Fejn dan l-att delegat jiddevja mill-parir tekniku tal-ESMA f’ċerti modi mmirati sew, jagħmel dan biex iżid il-proporzjonalità. Id-devjazzjonijiet tal-Kummissjoni mill-parir tekniku tal-ESMA mistennija li jillimitaw il-piż regolatorju u jnaqqsu l-ispejjeż għall-fornituri tas-servizzi tal-ikklerjar u, għaldaqstant, l-ispejjeż tal-ikklerjar li l-klijenti tagħhom ikollhom iħallsu, filwaqt li tiġi żgurata ċ-ċertezza tad-dritt u li s-servizzi tal-ikklerjar jiġu pprovduti b’termini FRANDT, bl-għan li jiġi ffaċilitat l-aċċess għas-servizzi tal-ikklerjar għal tali klijenti. 
            
            
               Il-Kummissjoni ma ħejjietx valutazzjoni tal-impatt separata. Madankollu, din it-Taqsima tippreżenta l-għażliet ta’ politika kkunsidrati mill-Kummissjoni. 
            
            
               Kamp ta’ applikazzjoni
            
            
               Il-kamp ta’ applikazzjoni tal-Artikolu 4 (3a) tal-EMIR huwa kwistjoni ta’ interpretazzjoni legali li tmur lil hinn mill-mandat tal-Kummissjoni għal dan l-att delegat. Minn naħa, id-dispożizzjoni tirreferi għal servizzi tal-ikklerjar diretti jew indiretti, mingħajr limitazzjonijiet. Min-naħa l-oħra, tinsab fl-Artikolu 4, li jirrigwarda l-obbligu tal-ikklerjar. Sabiex tiġi żgurata ċ-ċertezza tad-dritt, jenħtieġ li dan l-att delegat ikollu kamp ta’ applikazzjoni ċar. F’kull każ, dan il-kamp ta’ applikazzjoni ma jistax ikun usa’ minn dak tal-Artikolu 4(3a) tal-EMIR.
            
            
               L-inklużjoni tat-tranżazzjonijiet kollha ta’ derivattivi OTC fil-kamp ta’ applikazzjoni tal-att delegat tista’ tinkoraġġixxi l-ikklerjar volontarju u tikkontribwixxi għall-għan li jiġi ffaċilitat l-aċċess għall-ikklerjar f’sens usa’. Fl-istess ħin, ir-rekwiżit li jiġu applikati termini FRANDT jirrestrinġi l-libertà kuntrattwali tal-fornituri tas-servizzi tal-ikklerjar u dan jista’ jkun argument favur kamp ta’ applikazzjoni aktar restrittiv. Kamp ta’ applikazzjoni limitat għat-tranżazzjonijiet soġġetti għall-ikklerjar mandatorju jiżgura wkoll li l-kontropartijiet ikollhom aċċess għas-servizzi tal-ikklerjar b’termini FRANDT meta jkunu taħt obbligu legali li jikklerjaw. Fuq dik il-bażi, jidher li jkun proporzjonat li dan l-att delegat japplika biss meta l-ikklerjar ikun obbligatorju, jiġifieri meta kemm il-kuntratt tad-derivattivi OTC u l-kontropartijiet ta’ dan il-kuntratt ikunu soġġetti għall-obbligu tal-ikklerjar. Dak il-kamp ta’ applikazzjoni jkun ukoll ċarament fil-kamp ta’ applikazzjoni tal-Artikolu 4(3a) tal-EMIR. Li l-kamp ta’ applikazzjoni tal-att delegat huwa limitat għall-ikklerjar obbligatorju ma jipprevenix lill-fornituri tas-servizzi tal-ikklerjar milli japplikawh għas-servizzi tal-ikklerjar li joffru kompletament meta jixtiequ jagħmlu dan. Il-kamp ta’ applikazzjoni limitat, għalhekk, mhux neċessarjament iwassal għal diviżjoni artifiċjali tas-servizzi tal-ikklerjar offruti mill-istess fornitur tas-servizz tal-ikklerjar.
            
            
               Minħabba n-natura globali tas-servizzi tal-ikklerjar, il-Kummissjoni tqis li huwa importanti li jiġu żgurati kundizzjonijiet ekwi u ġusti bejn il-fornituri tas-servizzi tal-ikklerjar fl-UE u l-kompetituri barranin tagħhom meta jikkompetu fis-suq uniku jew meta l-kuntratti jaqgħu fil-kamp ta’ applikazzjoni tal-obbligu tal-ikklerjar. L-obbligu tal-ikklerjar jista’ jiġi sodisfatt kemm permezz ta’ CCPs fl-UE kif ukoll barra minnha, li jkunu ġew rikonoxxuti fl-UE permezz tal-ikklerjar tal-klijenti dirett jew indirett bl-użu ta’ fornituri tas-servizzi tal-ikklerjar fl-UE u barra mill-UE. Għalhekk jidher ġustifikat li dan l-att delegat japplika – sa fejn tranżazzjoni tkun soġġetta għall-obbligu tal-ikklerjar – għal servizzi tal-ikklerjar ipprovduti fl-UE. 
            
            
               Il-kamp ta’ applikazzjoni propost kien appoġġat mill-Istati Membri li wieġbu għall-konsultazzjoni tal-EGESC.
            
            
               Kunflitti ta’ interess 
            
            
               Il-kunflitti ta’ interess huma koperti mill-Artikolu 4 (3a) tal-EMIR, li jgħid li l-fornituri tas-servizzi tal-ikklerjar iridu “jieħdu l-miżuri raġonevoli kollha biex jidentifikaw, jipprevjenu, jiġġestixxu u jimmonitorjaw il-kunflitti ta' interess, b'mod partikolari bejn l-unità tan-negozjar u l-unità tal-ikklerjar, li jistgħu jaffettwaw b'mod avvers il-forniment ġust, raġonevoli, nondiskriminatorju u trasparenti tas-servizzi tal-ikklerjar...”. Dak l-obbligu japplika wkoll meta entitajiet legali differenti li jappartjenu għall-istess grupp jipprovdu s-servizzi ta’ negozjar u kklerjar. L-EMIR għalhekk diġà jindirizza t-tħassib ewlieni espress mill-partijiet ikkonċernati li l-persunal li jaħdem fl-unitajiet tan-negozjar ma għandux jinterferixxi mad-deċiżjonijiet meħuda fl-unitajiet tal-ikklerjar. Skont l-EMIR, il-fornituri tas-servizzi tal-ikklerjar huma obbligati jieħdu miżuri biex jevitaw il-kunflitti ta’ interess, iżda dawn jistgħu jiġu organizzati b’modi differenti. Il-Kummissjoni tqis li jkun preskrittiv iżżejjed u bla bżonn li fl-att delegat jiġi speċifikat liema proċeduri l-fornituri ta’ servizzi tal-ikklerjar jenħtieġ li jadottaw, inkluż meta titqies ir-relazzjoni ta’ entitajiet legali differenti li jappartjenu għall-istess grupp, u kif jenħtieġ li jiddokumentaw li jikkonformaw mar-regoli dwar il-kunflitti ta’ interess. 
            
            
               Trasparenza 
            
            
               Skont l-Artikolu 4 (3a), it-tielet subparagrafu, il-punt (a), tal-EMIR, l-att delegat jenħtieġ li jispeċifika l-kundizzjonijiet skont liema t-termini kummerċjali huma FRANDT abbażi tal-ġustizzja u t-trasparenza tat-tariffi, tal-prezzijiet, tal-politiki dwar l-iskontijiet u ta’ termini u kundizzjonijiet kuntrattwali ġenerali oħra rigward il-lista tal-prezzijiet, mingħajr preġudizzju għall-kunfidenzjalità tal-arranġamenti kuntrattwali ma’ kontropartijiet individwali. Barra minn hekk, skont il-punt (c) ta’ dak is-subparagrafu, l-att delegat jenħtieġ li jispeċifika l-kundizzjonijiet skont liema t-termini kummerċjali jkunu FRANDT skont rekwiżiti li jiffaċilitaw is-servizzi tal-ikklerjar fuq bażi ġusta u mhux diskriminatorja, b’kont meħud tal-ispejjeż u r-riskji relatati, sabiex kwalunkwe differenzi fil-prezzijiet li jinżammu jkunu proporzjonali għall-ispejjeż, ir-riskji u l-benefiċċji.
            
            
               Regoli ċari li l-fornituri tas-servizzi tal-ikklerjar jenħtieġ li jipprovdu lill-klijenti dwar it-termini kummerċjali, inklużi l-ispejjeż, it-tariffi u l-iskontijiet, u l-proċess ta’ on-boarding, jenħtieġ li jiżguraw it-trasparenza u jiffaċilitaw is-servizzi tal-ikklerjar fuq bażi ġusta u mhux diskriminatorja.
            
            
               Termini kummerċjali 
            
            
               Biex ikunu FRANDT, jenħtieġ li t-termini kummerċjali jkunu trasparenti. Obbligu estensiv li jiġu ppubblikati listi dettaljati tal-prezzijiet u tat-tariffi, u l-użu ta’ struttura speċifika u armonizzata, kif propost mill-AETS fil-parir tekniku tagħha, mal-ewwel daqqa t’għajn jidher li jżid it-trasparenza u l-komparabbiltà bejn l-offerti ta’ fornituri differenti ta’ servizzi tal-ikklerjar. Madankollu, jista’ jkun li l-benefiċċji ma jkunux kbar daqs kemm wieħed jista’ jaħseb għall-bidu. Listi bħal dawn, min-natura tagħhom huma indikattivi, minħabba li l-prezz finali se jkun jiddependi fuq fatturi li jkunu speċifiċi għall-klijent, il-profil tal-ikklerjar tiegħu, u d-derivattiv OTC li se jkun qed jikklerja. Barra minn hekk, il-fornituri tas-servizzi tal-ikklerjar ma japplikawx — u m’għandhomx ikunu obbligati japplikaw — l-istess struttura ta’ prezzijiet u tariffi (eż. xi wħud, iżda mhux kollha, mill-fornituri tas-servizzi tal-ikklerjar iżommu tariffa speċifika għall-on-boarding). Skont il-fornitur tas-servizzi tal-ikklerjar, xi entrati f’lista armonizzata tal-prezzijiet u t-tariffi bħal din għadaqstant ikunu vojta, minħabba li ma jkunux applikabbli. Għaldaqstant, hemm dubji dwar kemm il-kumparabbiltà tal-prezzijiet u t-tariffi tiżdied. F’dan il-kuntest, u meta jitqies li obbligu li tiġi ppubblikata lista dettaljata tal-prezzijiet u tat-tariffi bl-użu ta’ struttura speċifika u armonizzata jiġi b’ċertu kost għall-fornituri ta’ servizzi tal-ikklerjar, rekwiżit preskrittiv bħal dan ma jidhirx proporzjonat. 
            
            
               Madankollu, jekk ikun hemm aktar trasparenza tat-termini kummerċjali, inkluż il-prezzijiet, it-tariffi, l-iskontijiet u l-ispejjeż, kif ukoll il-kollateral aċċettat, haircuts applikabbli, rekwiżiti tal-IT, eċċ, dan iwassal biex il-klijenti jkunu jistgħu jqabblu l-offerti ta’ fornituri tas-servizzi tal-ikklerjar differenti aħjar, u għaldaqstant jiffaċilita l-aċċess għas-servizz tal-ikklerjar b’termini ġusti, raġonevoli u mhux diskriminatorji. Għaldaqstant, jidher importanti li l-att delegat jistabbilixxi ċerti elementi minimi rigward l-informazzjoni li l-fornituri tas-servizzi tal-ikklerjar jridu jagħtu lill-klijenti, filwaqt li ma jarmonizzax għalkollox l-ambitu u l-istruttura ta’ dik l-informazzjoni. Xi partijiet ikkonċernati indikaw li ċerti fornituri tas-servizzi tal-ikklerjar, iżda mhux kollha, diġà għandhom l-obbligu li jiżvelaw pubblikament il-kundizzjonijiet, il-prezzijiet, it-tariffi, l-iskontijiet u l-ispejjeż, għas-servizzi tal-ikklerjar skont l-EMIR u l-MIFID II, u argumentaw li dan l-att delegat jista’ jkompli jibni fuqhom. Il-Kummissjoni tqis li huwa importanti li jiġu evitati rekwiżiti duplikati jew konfliġġenti f’atti legali differenti. Jekk jiġi estiż l-obbligu ta’ divulgazzjoni stipulat fl-EMIR għall-fornituri tas-servizzi tal-ikklerjar kollha, kif propost mill-ESMA fil-parir tekniku tagħha, dan iħalli l-piż regolatorju għall-minimu u jiżgura kundizzjonijiet ekwivalenti ta’ kompetizzjoni. Jiżgura wkoll li l-klijenti jiġu ggarantiti t-trasparenza rigward ċerta informazzjoni minima, irrispettivament mill-istatus legali tal-fornitur tas-servizzi tal-ikklerjar u r-rekwiżit ta’ divulgazzjoni li japplikaw għalih skont atti leġiżlattivi oħra. Minħabba li r-rekwiżit ta’ divulgazzjoni skont l-EMIR u l-MIFID II fil-biċċa l-kbira jkopru l-istess informazzjoni dwar il-kundizzjonijiet, il-prezzijiet, it-tariffi, l-iskontijiet u l-ispejjeż, jidher li jkun biżżejjed li ssir referenza għall-EMIR f’dan ir-rigward.
            
            
               Madankollu, il-Kummissjoni taqbel mal-ESMA li, għall-kuntrarju tal-EMIR, la jidher neċessarju u lanqas proporzjonat li l-fornituri tas-servizzi tal-ikklerjar jiġu obbligati jiżvelaw l-informazzjoni pubblikament. Divulgazzjoni bilaterali jkollha l-benefiċċju li tiżgura l-kunfidenzjalità tal-informazzjoni u jnaqqas l-ispejjeż, waqt li fl-istess ħin tiżgura t-trasparenza u li l-klijent jikseb aċċess għall-informazzjoni li jeħtieġ u li hija rilevanti għall-profil partikolari tiegħu.
            
            
               B’konklużjoni, il-Kummissjoni tqis li huwa proporzjonat u xieraq li l-fornituri tas-servizzi tal-ikklerjar kollha jkunu meħtieġa jikkonformaw mar-rekwiżiti ta’ divulgazzjoni stipulati fl-EMIR fir-rigward tat-termini u kundizzjonijiet ġenerali, inklużi l-prezzijiet, it-tariffi, l-iskontijiet u l-ispejjeż. Barra minn hekk, jenħtieġ li jiżvelaw informazzjoni dwar termini kummerċjali ewlenin oħra, bħall-kollateral aċċettat, il-haircuts applikati, l-aċċettazzjoni tal-ordnijiet u s-sospensjoni tas-servizzi tal-ikklerjar, il-likwidazzjoni u l-għeluq tal-pożizzjonijiet tal-klijenti, il-perjodi ta’ notifika u r-rekwiżiti tal-IT. Jenħtieġ li l-informazzjoni tiġi żvelata lill-klijenti fuq bażi bilaterali, u li tkun ċara u kompluta. Dan l-approċċ ġie appoġġat mill-Istati Membri li wieġbu għall-konsultazzjoni tal-EGESC.
            
            
               Fil-parir tekniku tagħha, l-ESMA pproponiet ukoll li l-fornituri tas-servizzi tal-ikklerjar għandhom ikunu obbligati jiżvelaw lill-awtoritajiet nazzjonali kompetenti – wara l-fatt u fuq talba – it-tariffi attwali li jkunu żammew. Madankollu, il-Kummissjoni tqis li s-superviżjoni tal-fornituri ta’ servizzi tal-ikklerjar mill-awtoritajiet nazzjonali kompetenti taqa’ taħt il-kompetenza u r-responsabbiltà tal-Istati Membri u għalhekk ma tirrelatax mal-kundizzjonijiet skont liema t-termini kummerċjali għas-servizzi tal-ikklerjar tal-fornituri ta’ servizzi tal-ikklerjar għandhom jitqiesu bħala FRANDT. Għaldaqstant, dan l-att delegat ma jinkludix tali obbligu ta’ divulgazzjoni fuq il-fornituri ta’ servizzi tal-ikklerjar. Madankollu, l-awtoritajiet nazzjonali kompetenti jistgħu jitolbu tali informazzjoni f’konformità mas-setgħat superviżorji tagħhom.
            
            
               Proċess ta’ on-boarding
            
         
         
            
               Fir-rigward tal-proċess ta’ on-boarding, il-Kummissjoni tqis li jkun preskrittiv iżżejjed li l-fornituri tas-servizzi tal-ikklerjar u l-klijenti jiġu obbligati japplikaw proċess ta’ on-boarding bi tliet passi fissi, kif issuġġerit mill-ESMA fil-parir tekniku tagħha. Tali proċess bi tliet passi mhux bilfors jirrifletti preċiżament in-natura tan-negozjati, jista’ jnaqqas il-flessibilità, u joħloq insuffiċjenzi fil-proċess tan-negozjati. Barra minn hekk, minħabba li jenħtieġ li r-rekwiżit li jiġu applikati termini FRANDT ma jammontax għal obbligu ta’ kuntratt, jenħtieġ li l-fornituri tas-servizzi tal-ikklerjar ma jkunux obbligati jagħmlu proposta b’risposta għal talba ta’ klijent għal proposta, u jenħtieġ li l-proposti ma jkunux vinkolanti. Madankollu, il-Kummissjoni tqis li jkun importanti u proporzjonat li l-fornituri tas-servizzi tal-ikklerjar jiġu obbligati jipprovdu ċarezza lill-klijenti u jinfurmawhom fil-ħin dwar jekk għandhomx l-intenzjoni li jippreżentaw proposta jew le.
            
            
               Illum il-proċess ta’ on-boarding jista’ jitqies bħala opak u diffiċli biex jiġi ssorveljat, b’mod partikolari għal kontropartijiet iżgħar li m’għandhomx esperjenza fin-negozjar ta’ kuntratti għal servizzi tal-ikklerjar. Għalhekk jidher li aktar trasparenza fir-rigward tal-proċess ta’ on-boarding tkun importanti. Dan jista’ jgħin b’mod partikolari lill-kontropartijiet iżgħar biex iħejju, u jiffaċilitaw in-negozjati u l-aċċess għas-servizzi tal-ikklerjar. Ma jkunx għali ħafna biex il-fornituri tas-servizzi tal-ikklerjar jiddeskrivu l-proċess ta’ on-boarding fis-siti web attwali tagħhom. Il-Kummissjoni għalhekk taqbel mal-ESMA li jidher proporzjonat li l-fornituri tas-servizzi tal-ikklerjar jiġu obbligati jippubblikaw deskrizzjoni f’livell għoli tal-proċess ta’ on-boarding fis-siti web tagħhom, inklużi l-passi ewlenin u d-dokumentazzjoni ewlenija li l-klijenti jenħtieġ li jipprovdu lill-fornituri tas-servizzi tal-ikklerjar flimkien mat-talba għal proposta. 
            
            
               Bħala parti mit-trasparenza miżjuda tal-proċess ta’ on-boarding, il-Kummissjoni tqis ukoll li jekk ikun hemm formola għal talba għal proposta li tkun disponibbli fis-sit web tal-fornituri tas-servizzi tal-ikklerjar, din tkun tista’ tgħin b’mod partikolari lill-klijenti iżgħar jew b’inqas esperjenza u tirriżulta f’negozjati aktar effiċjenti, għax tkun tista’ tgħin lill-klijenti jippreżentaw talbiet imħejjija aħjar u kompluti għall-proposti. Ir-rekwiżit ikun jirrappreżenta spiża limitata għall-fornituri tas-servizzi tal-ikklerjar, li wkoll igawdu minn tali miżura, għax talbiet għal proposti mħejjija aħjar aktarx li jnaqqsu l-kostijiet ta’ onboarding għall-fornituri tas-servizzi tal-ikklerjar ukoll. Sabiex jinkisbu l-vantaġġi mistennija, dawn il-formoli jridu jkunu kompluti, u jenħtieġ għalhekk li l-att delegat jispeċifika l-elementi minimi li għandhom jiġu inklużi fih. Madankollu, jidher li jkun preskrittiv iżżejjed li jiġu imposti xi struttura jew użu tal-lingwa armonizzati, kif propost mill-ESMA fil-parir tekniku tagħha. Barra minn hekk, lanqas ma jidher xieraq li l-klijenti kollha jiġu obbligati jużaw tali formola għal talba għal proposta, għax tista’ twassal għal ineffiċjenzi meta l-klijenti diġà jkollhom relazzjoni ta’ negozju mal-fornitur tas-servizzi tal-ikklerjar, jew iridu jużaw talba għal proposta mfassla għall-ħtiġijiet speċifiċi tagħhom. Minflok, jidher li huwa importanti li jiġi żgurat li l-klijenti jkunu jistgħu jagħżlu li jużaw tali formoli meta jqisu li jkun jaqblilhom u li jiffaċilitawlhom l-aċċess għall-ikklerjar ċentrali. Meta l-klijenti ma jidentifikawx tali benefiċċji, jenħtieġ li jkunu liberi li jużaw formoli ta’ talbiet għal proposti oħrajn, jew li javviċinaw lill-fornitur tas-servizz tal-ikklerjar b’mod differenti. Jenħtieġ li soluzzjonijiet bħal dawn ukoll jitqiesu wkoll bħala FRANDT. 
            
            
               L-Istati Membri li wieġbu għall-konsultazzjoni tal-EGESC appoġġaw l-approċċ propost fir-rigward tat-trasparenza tal-proċess ta’ on-boarding u l-formola għal talba għal proposta.
            
            
               Valutazzjoni tar-riskju
            
            
               Skont l-Artikolu 4(3a), it-tielet subparagrafu, il-punti (c) u (d) tal-EMIR, l-att delegat jenħtieġ li jispeċifika l-kundizzjonijiet skont liema t-termini kummerċjali jkunu FRANDT skont il-kriterji tal-kontroll tar-riskju għas-CSP relatat mas-servizzi tal-ikklerjar kif ukoll ir-rekwiżiti li jiffaċilitaw is-servizzi tal-ikklerjar fuq bażi ġusta u mhux diskriminatorja, b’kont meħud tal-ispejjeż u r-riskji relatati, sabiex kwalunkwe differenzi fil-prezzijiet li jinżammu jkunu proporzjonali għall-ispejjeż, ir-riskji u l-benefiċċji. 
            
            
               Obbligu biex il-fornituri tas-servizzi tal-ikklerjar iwettqu valutazzjoni tar-riskji tal-klijenti skont ċerti kriterji predefiniti jista’ jwassal biex it-termini jkunu FRANDT f’dan ir-rigward. Sabiex tiġi żgurata t-trasparenza, jistgħu jintalbu wkoll jiżvelaw id-dettalji tal-kriterji tal-valutazzjoni tar-riskju tagħhom. Madankollu, xi partijiet ikkonċernati indikaw li ċerti fornituri ta’ servizzi tal-ikklerjar diġà għandhom l-obbligu li jagħmlu valutazzjoni tar-riskju tal-klijenti u tal-klijenti prospettivi skont ir-Regolament Delegat tal-Kummissjoni (UE) Nru 2017/589
                  9
                (“RTS 6”). Il-Kummissjoni tqis li huwa importanti li jiġu evitati rekwiżiti duplikati jew konfliġġenti f’atti legali differenti. L-estensjoni, kif proposta mill-ESMA fil-parir tekniku tagħha, tal-obbligu fl-RTS 6 li ssir valutazzjoni tar-riskju tal-klijenti u l-klijenti prospettivi lill-fornituri tas-servizzi tal-ikklerjar kollha żżomm il-piż regolaturju għal minimu u tiżgura kundizzjonijiet ekwivalenti ta’ kompetizzjoni. Sa ċertu punt, jiżgura wkoll approċċ armonizzat għall-valutazzjoni tar-riskju tal-klijenti bejn fornituri differenti tas-servizzi tal-ikklerjar. Ikun mistenni li ż-żieda fl-enfasi fuq il-profil tar-riskju tal-klijenti tiffaċilita termini kummerċjali bbażati fuq kriterji ta’ kontroll tar-riskju ġusti u mhux diskriminatorji, filwaqt li jitqiesu l-kostijiet u r-riskji relatati. 
            
            
               Biex tiġi żgurata aktar trasparenza u biex il-klijenti jkunu jistgħu jifhmu kif il-kriterji għall-valutazzjoni tar-riskju japplikaw għalihom, il-fornituri tas-servizzi tal-ikklerjar jistgħu jiġu obbligati jiżvelaw id-dettalji tal-valutazzjoni tar-riskju lill-klijenti, kif ipproponiet l-ESMA fil-parir tekniku tagħha. F’dan ir-rigward, jidher rilevanti li wieħed jinnota li l-RTS 6 ma jeħtieġx id-divulgazzjoni ta’ informazzjoni dettaljata dwar il-valutazzjoni tar-riskju lill-klijenti. Barra minn hekk, id-divulgazzjoni tad-dettalji tal-valutazzjonijiet lill-klijenti jimplika ċertu piż u spiża għall-forniment tas-servizz tal-ikklerjar. Hemm ukoll riskju potenzjali li tali divulgazzjoni dettaljata tippermetti lill-klijenti jevitaw il-kriterji tal-valutazzjoni tar-riskju billi jippreżentaw informazzjoni b’mod differenti, jew ma jagħtux xi data partikolari. Fl-istess ħin, mhuwiex evidenti li tali divulgazzjoni dettaljata tiffaċilita t-termini b’termini FRANDT, b’mod partikolari, minħabba li l-klijenti jkunu jafu biss id-dettalji tal-valutazzjoni tagħhom stess, mingħajr ma jkunu jistgħu jqabblu mas-sitwazzjoni ta’ klijenti oħra. Bħala konklużjoni, għalhekk ma jidhirx li hu propozjonat li tali rekwiżit ta’ divulgazzjoni jiġi impost. Minkejja dan, jidher importanti u proporzjonat li l-fornituri tas-servizzi tal-ikklerjar – b’mod partikolari jekk l-eżitu tal-valutazzjoni jkun negattiv – jagħtu ġustifikazzjoni qasira tal-valutazzjoni u jindikaw liema mill-kriterji tal-valutazzjoni tar-riskju stipulati fl-RTS 6 il-klijent ma jkunx għadda minnhom. Jenħtieġ li tali divulgazzjoni ma tkunx ta’ piż jew spiża żejda għall-fornituri tas-servizzi tal-ikklerjar, u għandha tagħti lill-klijent indikazzjoni ta’ fejn huma d-dgħufijiet tiegħu. Jenħtieġ li dan l-obbligu ma jaffettwax id-dritt tal-fornituri ta’ servizzi tal-ikklerjar għall-protezzjoni ta’ sigrieti kummerċjali u informazzjoni kunfidenzjali jew obbligu legali li ma jiżvelawx ċerta informazzjoni.
            
            
               L-approċċ propost għall-ġestjoni tar-riskju kien appoġġat mill-Istati Membri li rrispondew għall-konsultazzjoni tal-EGESC.
            
            
               Tariffi u trasferiment tal-ispejjeż
            
            
               Minħabba li l-EMIR jistipula li r-rekwiżit li jiġu applikati t-termini FRANDT ma għandux jammontax għal regolamentazzjoni tal-prezzijiet, il-livelli ta’ tariffi jew liema tip ta’ tariffi l-fornituri tas-servizzi tal-ikklerjar ma għandhomx jiġu rregolati f’dan l-att delegat. Madankollu, sabiex ikunu ġusti, raġonevoli u mhux diskriminatorji, il-prezzijiet, it-tariffi u l-iskontijiet jenħtieġ li jkunu bbażati fuq kriterji oġġettivi. Tali kriterji oġġettivi jistgħu jiddependu fuq id-domanda u l-ħtiġijiet, il-volumi kklerjati jew il-profil tal-ikklerjar tal-klijent individwali. L-Istati Membri li wieġbu għall-konsultazzjoni tal-EGESC ġeneralment qablu li l-prezzijiet u t-tariffi kellhom ikunu trasparenti u bbażati fuq kriterji oġġettivi. 
            
            
               Barra minn hekk, huwa importanti li l-informazzjoni dwar il-prezzijiet, it-tariffi u l-iskontijiet, u l-ispejjeż, tkun trasparenti. Huwa mistenni li listi ċari u kompluti tal-prezzijiet u t-tariffi jżidu t-trasparenza fl-istadju tan-negozjati. Sabiex tiġi żgurata tali trasparenza matul ir-relazzjoni kuntrattwali, jidher proporzjonat u xieraq li l-att delegat jobbliga lill-fornituri ta’ servizzi tal-ikklerjar biex jinkludu informazzjoni ċara dwar il-prezzijiet, it-tariffi, l-iskontijiet, u t-tariffi li jimponu spejjeż lill-klijenti (“spejjeż trasferiti”) bil-miktub fil-kuntratt bejn il-fornitur tas-servizz tal-ikklerjar u l-klijent. 
            
            
               Rigward l-ispejjeż trasferiti, biex jiġu żgurati termini FRANDT, jidher li jkun importanti wkoll li l-fornituri tas-servizzi jipprovdu informazzjoni ċara dwar it-tariffi li jittrasferixxu l-ispejjeż li jkunu relatati mal-forniment tas-servizzi tal-ikklerjar lill-klijent ikkonċernat jew mas-servizzi tal-ikklerjar inġenerali (pereżempju għal kostijiet tal-IT, tariffi fissi annwali, tariffi ta’ liċenzjar annwali, tariffi għal tipi differenti ta’ segregazzjoni tal-kontijiet, tariffi għall-ġestjoni tal-kollateral). 
            
            
               Xi partijiet ikkonċernati argumentaw li l-fornituri tas-servizzi tal-ikklerjar ma għandhomx ikunu mħollija jittrasferixxu l-kontribuzzjonijiet ta’ fond tal-inadempjenza jew konsegwenzi negattivi tal-użu ta’ għodod ta’ riżoluzzjoni jew talbiet relatati mal-inadempjenza tal-fornituri tas-servizzi tal-ikklerjar. Madankollu, il-Kummissjoni ma tqisx li dan l-att delegat huwa l-lok biex tiġi indirizzata din il-kwistjoni, minħabba li d-drittijiet u l-obbligi fir-rigward tal-inadempjenza ta’ CCP huma rregolati fir-regolament dwar l-irkupru u r-riżoluzzjoni tas-CCPs
                  10
               . Barra minn hekk, il-liġijiet tal-Istati Membri li jittrasponu d-Direttiva dwar l-Irkupru u r-Riżoluzzjoni tal-Banek (Bank Recovery and Resolution Directive, BRRD)
                  11
                u l-liġijiet tal-insolvenza tal-Istati Membri jirregolaw pretensjonijiet possibbli kontra l-fornituri tas-servizzi tal-ikklerjar minħabba l-inadempjenza tagħhom.
            
            
               Struttura tal-kuntratti
            
            
               Il-Kummissjoni tqis li rekwiżit li tiġi applikata ċerta struttura għall-ftehimiet tal-ikklerjar, kif propost mill-ESMA fil-parir tekniku tagħha, ikun preskrittiv wisq, mingħajr ma jipprovdi benefiċċji ċari. Il-kuntratti standard u l-ftehimiet prinċipali jintużaw ħafna fl-industrija finanzjarja. Madankollu, mhumiex meħtieġa biex jiġu żgurati termini FRANDT. L-impożizzjoni tal-użu ta’ skedi u annessi biex jiġu mmodifikati kuntratti standard tista’ żżid it-trasparenza, iżda fl-istess ħin tagħmel id-dokumenti twal, minħabba li l-partijiet modifikati tal-kuntratt ikollhom jiġu ripetuti fl-annessi u l-iskedi. Barra minn hekk, jenħtieġ li jkun possibbli għall-kontropartijiet involuti fl-ikklerjar ta’ derivattivi OTC u assoċjazzjonijiet tal-kummerċ li jiżviluppaw ulterjorment tali kuntratti standard u ftehimiet prinċipali huma u jqisu l-liġijiet ċivili differenti li japplikaw għalihom. Il-Kummissjoni, għalhekk, ma għandhiex il-ħsieb li timponi struttura speċifika għall-kuntratti tal-ikklerjar. Madankollu, jenħtieġ li n-nuqqas ta’ tali obbligu ma jipprevjenix lill-fornituri ta’ servizzi tal-ikklerjar u lill-klijenti milli jimxu għal tali prattika fuq bażi volontarja, jekk titqies utli miż-żewġ partijiet. 
            
            
               L-Istati Membri fl-EGESC ġeneralment qablu li ma għandux ikun hemm obbligu li jintużaw kuntratti standard. 
            
            
               Termini kuntrattwali
                     
            
            
               Skont l-Artikolu 4 (3a), it-tielet subparagrafu, il-punt (b) tal-EMIR, jenħtieġ li l-att delegat jispeċifika l-kundizzjonijiet skont liem it-termini kummerċjali huma FRANDT abbażi ta’ fatturi li jikkostitwixxu termini kummerċjali raġonevoli biex jiġu żgurati arranġamenti kuntrattwali imparzjali u razzjonali. 
            
            
               F’dan ir-rigward, skont l-EMIR, is-CCPs u l-membri tal-ikklerjar iridu joffru segregazzjoni tal-kontijiet servizzjati b’termini kummerċjali raġonevoli
                  12
               . B’mod simili, skont il-MiFID II, il-forniment ta’ servizzi tal-ikklerjar minn membri tal-ikklerjar u ditti tal-ikklerjar, u servizzi ta’ segregazzjoni tal-kontijiet minn membri tal-ikklerjar, iridu jiġu offruti skont termini raġonevoli
                  13
               . Ir-Regolament Delegat tal-Kummissjoni (UE) Nru 149/2013
                  14
                u r-Regolament Delegat tal-Kummissjoni (UE) Nru 2017/2154
                  15
                diġà jirrikjedu li l-membri tal-ikklerjar u l-klijenti li jipprovdu servizzi tal-ikklerjar indiretti jipprovdu tali servizzi b’termini kummerċjali raġonevoli. L-obbligu tal-fornituri ta’ servizzi tal-ikklerjar li jipprovdu servizzi tal-ikklerjar b’termini FRANDT iżid ma’ dawk ir-regoli. 
            
         
         
            
               Mod possibbli biex wieħed jipprova jiżgura li t-termini kuntrattwali jkunu FRANDT huwa li jiġi indikat liema tip ta’ klawżoli huma permessi u liema tip ta’ klawżoli mhumiex. Madankollu, approċċ preskrittiv bħal dan ikun estermament riġidu u jkun impossibbli li jinkitbu klawżoli li jikkorrespondu għas-sitwazzjonijiet possibbli kollha li jkollhom jiġu rregolati bejn il-partijiet għall-kuntratti skont il-liġijiet nazzjonali kollha possibbli. Minflok, il-Kummissjoni tqis li ż-żieda fit-trasparenza minn informazzjoni kompluta u sħiħa dwar it-termini u l-kundizzjonijiet hija triq aktar adattata li għandha tinqabad u tiżgura termini kummerċjali raġonevoli u arranġamenti kuntrattwali imparzjali u razzjonali li jkunu adattati għall-klijent. Meta klijent ikollu mistoqsijiet dwar il-konformità ta’ ċerti termini u kundizzjonijiet ma’ FRANDT, il-klijent jista’ javviċina lill-awtoritajiet nazzjonali kompetenti jew jipproċedi bl-infurzar privat. Sabiex jiġi żgurat li t-termini u l-kundizzjonijiet ikunu ċari u kompluti, l-att delegat jobbliga lill-fornitur tas-servizz tal-ikklerjar u lill-klijent li jistabbilixxu t-termini kummerċjali għas-servizzi tal-ikklerjar bil-miktub. L-ispiża ta’ tali obbligu mistennija li tkun minima, minħabba li termini kummerċjali bil-miktub huma n-norma llum il-ġurnata. 
            
            
               Fir-rigward tal-aċċettazzjoni tal-ordni tal-ikklerjar, is-sospensjoni tal-ikklerjar, jew il-likwidazzjoni jew l-għeluq tal-pożizzjonijiet tal-klijenti, xi partijiet ikkonċernati jipperċepixxu nuqqas ta’ trasparenza u prevedibbiltà. Filwaqt li l-EMIR jirrikonoxxi li jenħtieġ li l-fornituri tas-servizzi tal-ikklerjar jkunu permessi jikkontrollaw ir-riskji involuti fil-forniment tas-servizzi tal-ikklerjar, u mingħajr ma jirregola t-termini stess, jidher madankollu li jkun xieraq u proporzjonat li dan l-att delegat jobbliga lill-fornituri tas-servizzi tal-ikklerjar biex jispeċifikaw b’mod ċar il-kundizzjonijiet u l-kriterji fil-kuntratt bil-miktub. It-termini kuntrattwali li jagħtu lill-fornituri ta’ servizzi tal-ikklerjar dritt diskrezzjonali li jidderogaw minn dawk il-kundizzjonijiet u l-kriterji ma għandhomx jitqiesu bħala FRANDT. Madankollu, jenħtieġ li tkun possibbli deroga mill-kundizzjonijiet u l-kriterji miftiehma, jekk tkun raġonevoli u debitament ġustifikata, pereżempju biex tippermetti lill-fornituri tas-servizzi tal-ikklerjar jikkontrollaw ir-riskji involuti fil-forniment tas-servizzi tal-ikklerjar jew jirreaġixxu għal żviluppi barra mill-isfera tal-influwenza tagħhom. Dan jista’ jkun il-każ, pereżempju minħabba inadempjenza tal-klijenti, żieda fir-riskji ta’ kreditu jew taqlib fis-suq.
            
            
               Perjodu ta’ avviż
            
            
               Xi partijiet ikkonċernati jipperċepixxu nuqqas ta’ trasparenza u prevedibbiltà rigward it-terminazzjoni tal-kuntratti u tibdil materjali fil-kuntratti mill-fornituri tas-servizzi tal-ikklerjar. Jenħtieġ li t-terminazzjoni jew is-sospensjoni tas-servizzi tal-ikklerjar u t-tibdil materjali fil-kuntratti jiġu rregolati fit-termini tal-kuntratt u jitfasslu bir-reqqa biex jiġi żgurat li dawn ikunu FRANDT. Ikun importanti li l-perjodi ta’ avviż jagħtu biżżejjed ħin lill-klijenti biex isibu servizzi ta’ kklerjar alternattivi jew biex jivvalutaw il-bidliet materjali fil-kuntratt. F’dan l-isfond, ma jidhirx li jkun ta’ piż żejjed li l-fornituri tas-servizzi tal-ikklerjar jintalbu japplikaw perjodu ta’ avviż ta’ mhux inqas minn sitt xhur. Madankollu, jenħtieġ li l-eżenzjonijiet ikunu possibbli fejn meħtieġa biex jiġu kkontrollati r-riskji jew b’reazzjoni għal żviluppi barra mill-isfera ta’ influwenza tagħhom. Dan jista’ jkun il-każ, pereżempju, minħabba inadempjenza tal-klijent, żieda fir-riskji tal-kreditu, jew fil-każ tat-terminazzjoni jew is-sospensjoni tas-servizzi tal-ikklerjar tas-CCP użati mill-fornitur tas-servizz tal-ikklerjar. Tali approċċ bħal dan, li ġie propost mill-ESMA fil-parir tekniku tagħha, jidher ibbilanċjat u, għalhekk, ġust għaż-żewġ kontropartijiet. L-EGESC esprima wkoll appoġġ għal perjodi minimi ta’ avviż, bil-kundizzjoni li jkun hemm possibbiltà ta’ eżenzjoni jekk tkun raġonevoli u debitament ġustifikata. 
            
            
               Rekwiżiti tal-IT 
            
            
               Soluzzjonijiet tal-IT u formati tad-data armonizzati u standardizzati jistgħu jnaqqsu r-riskji u l-kostijiet operazzjonali. Skont il-mandat tal-Kummissjoni, dan l-att delegat jista’, madankollu, jispeċifika biss il-kundizzjonijiet skont liem it-termini kummerċjali li jarmonizzaw u jistandardizzaw is-soluzzjonijiet tal-IT u l-formati tad-data għandhom jitqiesu bħala FRANDT, iżda ma jistax jarmonizza jew jistandardizza s-soluzzjonijiet jew il-formati nfushom. Il-partijiet ikkonċernati għandhom fehmiet opposti dwar min jenħtieġ li jġarrab l-ispiża ta’ sistemi tal-IT u formati tad-data mhux armonizzati. Dan l-att delegat għaldaqstant jikkonċentra fuq it-trasparenza fir-rigward tar-rekwiżiti tal-IT u l-ispejjeż tagħhom aktar milli jirregola dawn ir-rekwiżiti fis-sustanza jew jagħti mandat għal ċerta allokazzjoni tal-ispejjeż. Il-Kummissjoni għaldaqstant taqbel mal-ESMA li l-aspetti tal-IT u l-formati tad-data jistgħu jiġu solvuti aħjar permezz ta’ inizjattiva mmexxija mis-suq. 
            
            
               3.ELEMENTI ĠURIDIĊI TAL-ATT DELEGAT
            
            
               L-Artikolu 1 jistabbilixxi l-kamp ta’ applikazzjoni tal-att delegat.
            
            
               L-Artikolu 2 jistipula li t-termini kummerċjali għandhom jitqiesu bħala FRANDT meta jissodisfaw ċerti rekwiżiti, li huma stabbiliti fl-Anness. 
            
            
               L-Artikolu 3 fih dispożizzjonijiet tranżizzjonali għall-klijenti eżistenti. 
            
            
               L-Artikolu 4 jispeċifika meta l-att delegat se jidħol fis-seħħ u minn meta se jibda japplika. 
            
            
               L-Anness jistabbilixxi r-rekwiżiti li t-termini kuntrattwali jridu jissodisfaw biex jitqiesu bħala FRANDT: 
            
            
               - it-trasparenza tal-proċess ta’ on-boarding; 
            
            
               - il-formola għal talba għal proposta; 
            
            
               - id-divulgazzjoni ta’ termini kummerċjali; 
            
            
               - il-valutazzjoni tal-kontroll tar-riskju; 
            
            
               - l-obbligu li fit-termini kuntrattwali jiġu stabbiliti bil-miktub; 
            
            
               - tariffi, prezzijiet u spejjeż trasferiti; 
            
            
               - ir-rifjut ta’ ordnijiet tal-ikklerjar, is-sospensjoni tas-servizzi tal-ikklerjar, il-likwidazzjoni jew l-għeluq tal-pożizzjonijiet tal-klijenti, u t-terminazzjoni tal-kuntratti.
            
            
         
         
            
               REGOLAMENT DELEGAT TAL-KUMMISSJONI (UE) .../...
            
            
               ta’ 2.6.2021
            
            
               li jissupplimenta r-Regolament (UE) Nru 648/2012 billi jispeċifika l-kundizzjonijiet li bis-saħħa tagħhom it-termini kummerċjali għas-servizzi tal-ikklerjar għal derivattivi OTC jitqiesu bħala ġusti, raġonevoli, mhux diskriminatorji u trasparenti
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 648/2012 tal-Parlament Ewropew u tal-Kunsill tal- 4 ta’ Lulju 2012 dwar derivati OTC, kontropartijiet ċentrali u repożitorji tad-data dwar it-tranżazzjonijiet
                  16
               , u b’mod partikolari l-Artikolu 4(3a), it-tielet subparagrafu tiegħu,
            
            
               Billi:
            
            
               (1)Ir-Regolament (UE) Nru 648/2012 ġie emendat bir-Regolament (UE) 2019/834 tal-Parlament Ewropew u tal-Kunsill
                  17
               . Dawn l-emendi, daħħlu, fost l-oħrajn, obbligu fuq il-membri tal-ikklerjar u l-klijenti li jipprovdu servizzi tal-ikklerjar, sew hux direttament jew indirettament (“fornituri tas-servizzi tal-ikklerjar”) li jipprovdu dawn is-servizzi skont termini kummerċjali ġusti, raġonevoli, mhux diskriminatorji u trasparenti (“FRANDT”). Sabiex tingħata ċ-ċertezza tad-dritt lill-fornituri tas-servizzi tal-ikklerjar u għall-klijenti prospettivi jew eżistenti tagħhom, huwa meħtieġ li jiġu speċifikati l-kundizzjonijiet skont liema t-termini kummerċjali għandhom jitqiesu bħala FRANDT.
            
            
               (2)Filwaqt li jitqies li l-objettiv tal-Artikolu 4(3a) tar-Regolament (UE) Nru 648/2012 huwa li jiffaċilita l-aċċess għall-ikklerjar lill-klijenti li għandhom volum ta’ attività limitat fis-suq tad-derivattivi OTC u li jaffaċċaw diffikultajiet biex jaċċessaw l-ikklerjar ċentrali, u minħabba l-importanza tal-aċċess għall-ikklerjar ċentrali għal kontropartijiet soġġetti għall-obbligu tal-ikklerjar, jenħtieġ li dan ir-Regolament japplika għall-forniment ta’ servizzi tal-ikklerjar b’relazzjoni mal-kuntratt tad-derivattivi OTC li huma soġġetti għall-obbligu tal-ikklerjar skont l-Artikolu 4(1) tar-Regolament (UE) Nru 648/2012. Sabiex jiġu żgurati kondizzjonijiet ekwivalenti ta’ kompetizzjoni u li l-klijenti fl-Unjoni jibbenefikaw minn termini kummerċjali FRANDT, jenħtieġ li dan ir-Regolament japplika meta dawk is-servizzi tal-ikklerjar jiġu pprovduti fl-Unjoni.
            
            
               (3)Sabiex tiġi żgurata t-trasparenza, jenħtieġ li l-fornituri tas-servizzi tal-ikklerjar jiddeskrivu l-proċess li jwassal għall-ftehim dwar it-termini kuntrattwali u jistabbilixxu proċessi operazzjonali għas-servizzi tal-ikklerjar (“proċess ta’ on-boarding”) u jipprovdu formola għal talba għal proposta fuq is-siti web tagħhom. Għall-istess raġuni, jenħtieġ li l-fornituri kollha tas-servizzi tal-ikklerjar jiżvelaw informazzjoni dwar termini kummerċjali ewlenin lill-klijenti prospettivi. 
            
            
               (4)Filwaqt li l-fornituri ta’ servizzi tal-ikklerjar jenħtieġ li jkunu jistgħu jikkontrollaw ir-riskji involuti fil-forniment tas-servizzi tal-ikklerjar, valutazzjoni tar-riskju armonizzata tal-klijenti prospettivi u eżistenti jenħtieġ li tiżgura li t-termini kummerċjali jkunu ġusti u mhux diskriminatorji, filwaqt li jitqiesu l-ispejjeż u r-riskji. Xi fornituri tas-servizzi tal-ikklerjar diġà huma soġġetti għal obbligu li jivvalutaw ir-riskju ppreżentat mill-kljienti f’konformità mal-kriterji stipulati fl-Artikolu 25 tar-Regolament Delegat tal-Kummissjoni (UE) 2017/589
                  18
               . Sabiex tiġi żgurata valutazzjoni tar-riskju armonizzata tal-klijenti, huwa u jitnaqqas il-piż regolatorju fuq il-fornituri tas-servizzi tal-ikklerjar u jiġu evitati regoli duplikati u kunfliġġenti, jenħtieġ li l-fornituri kollha tas-servizzi tal-ikklerjar jivvalutaw lill-klijenti fuq il-bażi tal-kriterji stipulati fl-Artikolu 25 ta’ dan ir-Regolament Delegat. 
            
            
               (5)Sabiex jiġi żgurat li t-termini kummerċjali jkunu raġonevoli, u jiżguraw arranġamenti kuntrattwali imparzjali u razzjonali, jenħtieġ li t-tariffi, il-prezzijiet u l-iskontijiet ikunu bbażati fuq kriterji oġġettivi, inklużi l-volumi kklerjati, ix-xejriet tal-ikklerjar u l-bżonnijiet u r-rekwiżiti ta’ klijent. Sabiex jiġu evitati strutturi ta’ pprezzar żbilanċjati u kunflitti ta’ interess, jenħtieġ li t-tariffi, il-prezzijiet u l-iskontijiet jitfasslu bir-reqqa. Jenħtieġ li t-tariffi li jżommu l-ispejjeż lill-klijenti jiddistingwu b’mod ċar bejn il-kostijiet direttament relatati mal-forniment tas-servizzi tal-ikklerjar lill-klijent ikkonċernat u l-kostijiet relatati mal-forniment tas-servizzi tal-ikklerjar inġenerali, b’mod separat għal kull entrata tal-ispejjeż, inklużi l-ispejjeż tal-IT, spejjeż tal-liċenzjar u spejjeż għall-ġestjoni tal-kollateral.
            
            
               (6)Jenħtieġ li t-termini kuntrattwali jispeċifikaw il-kundizzjonijiet u l-kriterji għall-aċċettazzjoni ta’ tranżazzjonijiet sottomessi mill-klijenti għall-ikklerjar u għad-dritt tal-fornitur tas-servizzi tal-ikklerjar li jissospendi s-servizzi tal-ikklerjar u li jillikwida jew jagħlaq il-pożizzjonijiet tal-klijenti. Jenħtieġ li tkun possibbli deroga minn dawk il-kundizzjonijiet u l-kriterji meta tkun raġonevoli u debitament ġustifikata, inkluż biex jiġu kkontrollati r-riskji involuti fil-forniment ta’ servizzi tal-ikklerjar .
            
            
               (7)Sabiex tiġi żgurata l-prevedibbiltà u l-kontinwità tas-servizzi tal-ikklerjar, jenħtieġ li l-fornituri tas-servizzi tal-ikklerjar japplikaw perjodu ta’ avviż ta’ mhux anqas minn sitt xhur għat-terminazzjoni tal-kuntratti jew għal tibdil li jaffettwa materjalment it-termini u kundizzjonijiet miftiehma. Jenħtieġ li jkun possibbli perjodu iqsar ta’ terminazzjoni meta jkun raġonevoli u debitament ġustifikat, inkluż biex jikkontrolla r-riskji involuti fil-forniment ta’ servizz tal-ikklirjar. 
            
            
               (8)Kemm il-klijenti prospettivi kif ukoll dawk eżistenti jenħtieġ li jibbenefikaw minn termini kummerċjali FRANDT. Filwaqt li l-klijenti prospettivi se jibbenefikaw mill-kundizzjonijiet il-ġodda mid-data tal-applikazzjoni ta’ dan ir-Regolament, jenħtieġ li l-fornituri tas-servizzi tal-ikklerjar u l-klijenti eżistenti jingħataw biżżejjed żmien li jirrieżaminaw u, fejn xieraq, jadattaw it-termini kummerċjali maqbula qabel id-dħul fis-seħħ ta’ dan ir-Regolament.
            
            
               (9)L-Artikolu 4(3a) tar-Regolament (UE) Nru 648/2012 diġà daħal fis-seħħ u japplika mill-18 ta’ Ġunju 2021. Sabiex tiġi żgurata ċ-ċertezza tad-dritt dwar il-kundizzjonijiet skont liem it-termini kummerċjali għandhom jitqiesu bħala FRANDT, jenħtieġ li dan ir-Regolament jidħol fis-seħħ b’urġenza. Madankollu, sabiex il-fornituri tas-servizzi tal-ikklerjar ikollhom biżżejjed żmien biex iħejju għall-applikazzjoni ta’ dan ir-Regolament, jenħtieġ li l-applikazzjoni tiegħu tiġi differita, 
            
            
               ADOTTAT DAN IR-REGOLAMENT:
            
            
               Artikolu 1 
            
            
               Kamp ta’ applikazzjoni
            
         
         
            
               Dan ir-Regolament japplika għall-membri u l-klijenti tal-ikklerjar li jipprovdu servizzi tal-ikklerjar fl-Unjoni, sew jekk dawn is-servizzi jiġux ipprovduti direttament jew indirettament (“fornituri tas-servizzi tal-ikklerjar”), meta dawn is-servizzi jiġu pprovduti b’relazzjoni ma’ kuntratti tad-derivattivi OTC li huma soġġetti għall-obbligu tal-ikklerjar skont l-Artikolu 4(1) tar-Regolament (UE) Nru 648/2012.
            
            
               Artikolu 2
            
            
               Termini kummerċjali ġusti, raġonevoli, mhux diskriminatorji u trasparenti
            
            
               It-termini kummerċjali għass-servizzi tal-ikklerjar ipprovduti minn fornituri tas-servizzi tal-ikklerjar għandhom jitqiesu bħala ġusti, raġonevoli, mhux diskriminatorji u trasparenti meta jkunu jissodisfaw ir-rekwiżiti stabbiliti fl-Anness.
            
            
               Artikolu 3
            
            
               Dispożizzjoni tranżizzjonali 
            
            
               It-termini kummerċjali għal servizzi tal-ikklerjar miftiehma qabel … [id-data tad-dħul fis-seħħ ta’ dan ir-Regolament] għandhom jiġu rieżaminati u, fejn meħtieġ biex jiġu ssodisfati r-rekwiżiti stipulati fl-Anness, modifikati sa … [12-il xahar wara d-data tad-dħul fis-seħħ ta’ dan ir-Regolament].
            
            
               Artikolu 4
            
            
               Dħul fis-seħħ u applikazzjoni
            
            
               Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika minn [6 xhur mid-dħul fis-seħħ]. 
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 2.6.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        
                  
                     ĠU L 201, 27.7.2012, p. 1
                  
                  .
               
               
                  
                     (2)
                  
                        Ir-Regolament (UE) 2019/834 tal-Parlament Ewropew u tal-Kunsill tal-20 ta’ Mejju 2019 li jemenda r-Regolament (UE) Nru 648/2012 fir-rigward tal-obbligu tal-ikklerjar, is-sospensjoni tal-obbligu tal-ikklerjar, ir-rekwiżiti tar-rapportar, it-tekniki tal-mitigazzjoni tar-riskju għal kuntratti tad-derivattivi OTC mhux ikklerjati minn kontroparti ċentrali, ir-reġistrazzjoni u s-superviżjoni ta’ repożitorji tat-tranżazzjonijiet u r-rekwiżiti għar-repożitorji tat-tranżazzjonijiet (ĠU L 141, 28.5.2019, p. 42).
               
               
                  
                     (3)
                  
                        L-Artikolu 4(3a) tal-EMIR kif emendat.
               
               
                  
                     (4)
                  
                        Ara l-premessa 11 tar-Refit tal-EMIR.
               
               
                  
                     (5)
                  
                        Il-punt (c) tal-Artikolu tal-Artikolu 2(2) tar-Refit tal-EMIR.
               
               
                  
                     (6)
                  
                        It-tielet subparagrafu tal-Artikolu 4(3a) tal-EMIR kif emendat.
               
               
                  
                     (7)
                  
                        
                  https://www.esma.europa.eu/press-news/consultations/consultation-draft-technical-advice-commercial-terms-providing-clearing
                   
               
               
                  
                     (8)
                  
                        Id-Direttiva 2014/65/UE tal-Parlament Ewropew u tal-Kunsill tal-15 ta’ Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE (ĠU L 173, 12.6.2014, p. 349).
               
               
                  
                     (9)
                  
                        Ir-Regolament Delegat tal-Kummissjoni (UE) 2017/589 tad-19 ta’ Lulju 2016 li jissupplimenta d-Direttiva 2014/65/UE tal-Parlament Ewropew u tal-Kunsill fir-rigward tal-istandards tekniċi regolatorji li jispeċifikaw ir-rekwiżiti organizzattivi tad-ditti ta’ investiment involuti f’negozjar algoritmiku (ĠU L 87, 31.3.2017, p. 417).
               
               
                  
                     (10)
                  
                        Ir-Regolament (UE) 2021/23 tal-Parlament Ewropew u tal-Kunsill tas-16 ta’ Diċembru 2020 dwar qafas għall-irkupru u r-riżoluzzjoni tal-kontropartijiet ċentrali u li jemenda r-Regolamenti (UE) Nru 1095/2010, (UE) Nru 648/2012, (UE) Nru 600/2014, (UE) Nru 806/2014 u (UE) 2015/2365 u d-Direttivi 2002/47/KE, 2004/25/KE, 2007/36/KE, 2014/59/UE u (UE) 2017/1132 (ĠU L 22, 22.1.2021, p. 1).
               
               
                  
                     (11)
                  
                        Id-Direttiva 2014/59/UE tal-Parlament Ewropew u tal-Kunsill tal-15 ta’ Mejju 2014 li tistabbilixxi qafas għall-irkupru u r-riżoluzzjoni ta’ istituzzjonijiet ta’ kreditu u ditti ta’ investiment u li temenda d-Direttiva tal-Kunsill 82/891/KE u d-Direttivi 2001/24/KE, 2002/47/KE, 2004/25/KE, 2005/56/KE, 2007/36/KE, 2011/35/KE, 2012/30/UE u 2013/36/UE, u r-Regolamenti (UE) Nru 1093/2010 u (UE) Nru 648/2012, tal-Parlament Ewropew u tal-Kunsill (ĠU L 173, 12.6.2014, p. 190).
               
               
                  
                     (12)
                  
                        L-Artikolu 39(7) tal-EMIR.
               
               
                  
                     (13)
                  
                        L-Artikolu 17(6) MiFID II. L-Artikolu 25 tal-RTS 6.
               
               
                  
                     (14)
                  
                        Ir-Regolament ta’ Delega tal-Kummissjoni (UE) Nru 149/2013 tad- 19 ta’ Diċembru 2012 li jissupplimenta r-Regolament (UE) Nru 648/2012 tal-Parlament Ewropew u tal-Kunsill fir-rigward tal-istandards tekniċi regolatorji dwar l-arranġamenti tal-ikklerjar indiretti, l-obbligu tal-ikklerjar, ir-reġistru pubbliku, l-aċċess għal ċentru tan-negozjar, kontropartijiet nonfinanzjarji, tekniki tal-mitigazzjoni tar-riskji għal kuntratti tad-derivattivi OTC mhux ikklerjati minn CCP (ĠU L 52, 23.2.2013, p. 11), ara l-Artikoli 2(1) u 4(1) kif emendati bir-Regolament Delegat tal-Kummissjoni (UE) 2017/2155 tat-22 ta’ Settembru 2017 li jemenda r-Regolament Delegat (UE) Nru 149/2013 fir-rigward ta’ standards tekniċi regolatorji dwar l-arranġamenti tal-ikklerjar indirett (ĠU L 304, 21.11.2017, p. 13).
               
               
                  
                     (15)
                  
                        Ir-Regolament (UE) Nru 600/2014 tal-Parlament Ewropew u tal-Kunsill dwar is-swieq tal-istrumenti finanzjarji u li jemenda r-Regolament (UE) Nru 648/2012 (ĠU L 304, 21.11.2017, p. 6).
               
               
                  
                     (16)
                  
                        ĠU L 201, 27.7.2012, p. 1.
               
               
                  
                     (17)
                  
                        Ir-Regolament (UE) 2019/834 tal-Parlament Ewropew u tal-Kunsill tal-20 ta’ Mejju 2019 li jemenda r-Regolament (UE) Nru 648/2012 fir-rigward tal-obbligu tal-ikklerjar, is-sospensjoni tal-obbligu tal-ikklerjar, ir-rekwiżiti tar-rapportar, it-tekniki tal-mitigazzjoni tar-riskju għal kuntratti tad-derivattivi OTC mhux ikklerjati minn kontroparti ċentrali, ir-reġistrazzjoni u s-superviżjoni ta’ repożitorji tat-tranżazzjonijiet u r-rekwiżiti għar-repożitorji tat-tranżazzjonijiet (ĠU L 141, 28.5.2019, p. 42).
               
               
                  
                     (18)
                  
                        Ir-Regolament Delegat tal-Kummissjoni (UE) 2017/589 tad-19 ta’ Lulju 2016 li jissupplimenta d-Direttiva 2014/65/UE tal-Parlament Ewropew u tal-Kunsill fir-rigward tal-istandards tekniċi regolatorji li jispeċifikaw ir-rekwiżiti organizzattivi tad-ditti ta’ investiment involuti f’negozjar algoritmiku (ĠU L 87, 31.3.2017, p. 417).
               
            
      
    ---documentbreak--- 
      
         
         
            
               ANNESS 
            
            
               1.Trasparenza tal-proċess ta’ on-boarding
            
            
               1.1.Il-fornitur tas-servizzi tal-ikklerjar jippubblika fis-sit web tiegħu deskrizzjoni tal-proċess li jwassal għall-ftehim dwar it-termini kuntrattwali u li jistabbilixxi l-proċessi operazzjonali għas-servizzi tal-ikklerjar (“proċess ta’ on-boarding”). Id-deskrizzjoni tinkludi dan li ġej:
            
            
               (a)il-passi differenti ta’ dan il-proċess;
            
            
               (b)l-iskeda ta’ żmien stmata biex jitlestew il-passi differenti ta’ dan il-proċess;
            
            
               (c)formola biex tintalab proposta mill-fornitur tas-servizzi tal-ikklerjar biex wieħed isir klijent (“formola għal talba għal proposta”), kif stipulat fil-punt 2;
            
            
               (d)id-dokumentazzjoni ewlenija li l-klijent prospettiv għandu jippreżenta lill-fornitur tas-servizzi tal-ikklerjar flimkien mal-formola għal talba għal proposta.
            
            
               1.2.Il-klijenti prospettivi għandhom l-għażla jużawx jew le l-formola għal talba għal proposta stipulata fil-punt 2, jew kwalunkwe formola oħra għal talba għal proposta.
            
            
               1.3.Fornitur tas-servizzi tal-ikklerjar li jiddeċiedi li ma jagħmilx proposta bi tweġiba għal talba għal proposta jinforma lill-klijent prospettiv dwarha mingħajr dewmien żejjed.
            
            
               2.Formola għal talba għal proposta
            
            
               2.1.Il-formola għal talba għal proposta tinkludi dan li ġej:
            
            
               (a)informazzjoni dwar il-klijent prospettiv: 
            
            
               (i)isem ġuridiku; 
            
            
               (ii) identifikatur ta’ entità ġuridika (legal entity identifier, LEI);
            
            
               (iii)jekk il-klijent prospettiv jew kontroparti finanzjarja jew mhux finanzjarja u jekk huwiex soġġett għall-obbligu tal-ikklerjar f’konformità mal-Artikoli 4a jew 10 tar-Regolament (UE) Nru 648/2012;
            
            
               (iv)is-settur ta’ attività;
            
            
               (b)informazzjoni dwar id-dokumentazzjoni li l-klijent prospettiv għandu jipprovdi lill-fornitur tas-servizzi tal-ikklerjar bħala parti mill-proċess ta’ on-boarding;
            
            
               (c)informazzjoni dwar il-kuntratti tad-derivattivi OTC ikkonċernati, inkluż jekk dawn il-kuntratti humiex soġġetti għall-obbligu tal-ikklerjar skont l-Artikolu 4 tar-Regolament (UE) Nru 648/2012;
            
            
               (d)kwalunkwe informazzjoni jew dokumentazzjoni li għandha tiġi pprovduta mill-klijent prospettiv lill-fornitur tas-servizzi tal-ikklerjar sabiex il-fornitur ta’ servizzi tal-ikklerjar ikun jista’ jagħmel proposta infurmata tajjeb u dettaljata dwar dan li ġej:
            
         
         
            
               (i)l-ambitu ta’ kwalunkwe servizz tal-ikklerjar f’termini ta’ kuntratt tad-derivattivi OTC;
            
            
               (ii)it-tariffi, l-ispejjeż, u l-iskontijiet;
            
            
               (iii)ir-riżultat tal-valutazzjoni msemmija fl-Artikolu 25 tar-Regolament Delegat (UE) Nru 2017/589;
            
            
               (iv)it-termini u kundizzjonijiet kuntrattwali;
            
            
               (v)il-kollateral aċċettat;
            
            
               (vi)il-haircuts applikabbli;
            
            
               (vii)il-kriterji għall-aċċettazzjoni tal-ordnijiet;
            
            
               (viii)il-kundizzjonijiet għas-sospensjoni ta’ kwalunkwe servizzi tal-ikklerjar jew il-likwidazzjoni jew l-għeluq ta’ kwalunkwe pożizzjoni;
            
            
               (ix)il-kundizzjonijiet għat-terminazzjoni tal-ftehim għall-forniment ta’ servizzi tal-ikklerjar;
            
            
               (x)Rekwiżiti tal-IT.
            
            
               3.Divulgazzjoni ta’ termini kummerċjali
            
            
               3.1.Proposta li ssir mill-fornitur tas-servizzi tal-ikklerjar b’risposta għal talba għal proposta tinkludi, b’mod ċar u strutturat, dan li ġej:
            
            
               (a)l-informazzjoni msemmija fid-dispożizzjonijiet li ġejjin: 
            
            
               (i)l-Artikolu 38(1) tar-Regolament (UE) Nru 648/2012;
            
            
               (ii)l-Artikolu 39(7) tar-Regolament (UE) Nru 648/2012;
            
            
               (b)it-termini u kundizzjonijiet skont liema l-fornituri tas-servizzi tal-ikklerjar joffri s-servizzi tal-ikklerjar tiegħu, inklużi termini u kundizzjonijiet li jkunu speċifiċi għall-klijent prospettiv;
            
            
               (c)il-kollateral aċċettat;
            
            
               (d)il-haircuts applikabbli; 
            
            
               (e)il-kriterji għall-aċċettazzjoni tal-ordnijiet; 
            
            
               (f)il-kundizzjonijiet għas-sospensjoni ta’ kwalunkwe servizzi tal-ikklerjar jew il-likwidazzjoni jew l-għeluq ta’ kwalunkwe pożizzjoni; 
            
         
         
            
               (g)il-kundizzjonijiet għat-terminazzjoni tal-ftehim għall-forniment ta’ servizzi tal-ikklerjar;
            
            
               (h)kwalunkwe soluzzjonijiet u rekwiżiti tal-IT applikabbli.
            
            
               4.Valutazzjoni tal-kontroll tar-riskju
            
            
               4.1.Il-fornitur tas-servizzi tal-ikklerjar jagħmel valutazzjoni tal-kljient prospettiv jew tal-klijent f’konformità mal-Artikolu 25 tar-Regolament Delegat (UE) 2017/589.
            
            
               4.2.Il-fornitur tas-servizzi tal-ikklerjar jinforma lill-klijent prospettiv jew lill-klijent dwar l-eżitu tal-valutazzjoni msemmija fil-punt 4.1. 
            
            
               Meta dak l-eżitu jkun negattiv, il-fornitur tas-servizzi tal-ikklerjar jinforma lill-klijent prospettiv jew lill-klijent, fuq talba, dwar ir-raġunijiet ewlenin għall-valutazzjoni negattiva u dwar il-kriterji stipulati fl-Artikolu 25(1) tar-Regolament Delegat (UE) 2017/589 li ma jkunux ġew issodisfati. 
            
            
               5.Termini kummerċjali
            
            
               5.1.It-termini kummerċjali għall-forniment tas-servizzi tal-ikklerjar miftiehma bejn il-fornitur tas-servizzi tal-ikklerjar u l-klijent ikunu stipulati bil-miktub, ikunu ċari u kompluti, u jkopru t-termini u kundizzjonijiet essenzjali kollha għall-forniment tas-servizzi tal-ikklerjar. 
            
            
               6.Tariffi u spejjeż trasferiti
            
            
               6.1.It-tariffi, il-prezzijiet u l-iskontijiet huma trasparenti u bbażati fuq kriterji oġġettivi.
            
            
               6.2.Fit-termini kummerċjali tingħata informazzjoni dwar kwalunkwe tariffi miżmuma lill-klijenti li jgħaddulhom l-ispejjeż relatati mal-forniment ta’ servizzi tal-ikklerjar (“spejjeż trasferiti”). 
            
            
               6.3.It-tariffi, il-prezzijiet, l-iskontijiet u l-ispejjeż trasferiti kollha, kif maqbul bejn il-fornitur tas-servizzi tal-ikklerjar u l-klijent, huma speċifikati ċarament fit-termini kummerċjali.
            
            
               7.Rifjut ta’ ordnijiet tal-ikklerjar, sospensjoni, likwidazzjoni jew għeluq ta’ pożizzjonijiet tal-klijenti u perjodi ta’ avviż
            
            
               7.1.Il-fornitur tas-servizzi tal-ikklerjar ma jistax jiċħad it-talba tal-klijent għall-ikklerjar ta’ kuntratt tad-derivattivi OTC (“ordni tal-ikklerjar”) li jkun jissodisfa l-kundizzjonijiet u l-kriterji miftiehma għall-aċċettazzjoni ta’ tali ordnijiet, dment li tali ċaħda ma tkunx raġonevoli u debitament ġustifikata, f’liema każ il-fornitur tas-servizzi tal-ikklerjar, fuq talba, jipprovdi lill-klijent bir-raġunijiet għaċ-ċaħda bil-miktub.
            
            
               7.2.Il-fornitur tas-servizzi tal-ikklerjar jista’ jissospendi biss is-servizzi tal-ikklerjar, jillikwida jew jagħlaq pożizzjonijiet tal-kljient meta l-kundizzjonijiet u l-kriterji għal tali sospensjoni, likwidazzjoni jew għeluq ikunu ssodisfati, sakemm tali sospensjoni, likwidazzjoni jew għeluq ma jkunux raġonevoli u debitament ġustifikati, f’liema każ il-fornitur tas-servizzi tal-ikklerjar, fuq talba, jipprovdi lill-klijent bir-raġunijiet għal dan bil-miktub. 
            
            
               7.3.Il-klijent jiġi infurmat, mill-inqas sitt xhur bil-quddiem, sakemm ma jkunx raġonevoli u debitament ġustifikat perjodu ta’ notifika iqsar, dwar dan li ġej:
            
            
               (a)it-terminazzjoni tal-ftehim għall-forniment ta’ servizzi tal-ikklerjar;
            
            
               (b)kwalunkwe bidla materjali fit-termini u l-kundizzjonijiet skont liem jiġi pprovdut is-servizz tal-ikklerjar.